1.

**KÉBSZ Kft.**

**Csanytelek, Volentér János tér 2.**

 Tárgy: kérelem

**Csanytelek Község Önkormányzata**

**Képviselő-testülete**

**Csanytelek, Volentér János tér 2.**

**Tisztelt Képviselő - testület!**

Az alábbi indokok alapján tisztelettel kérjük a KÉBSZ Kft. által biztosított intézményi étkeztetések (óvoda, iskola, szociális étkeztetés,) térítési díjainak emelését:

A jelenlegi térítési díjak a következők:

Óvodai étkeztetés nettó nyersanyag ktg. térítési díjai:

Tízórai: 61.-Ft

Ebéd: 217.-Ft

Uzsonna: 61.-Ft

Összesen: 305.-Ft

Iskolai étkeztetés nettó nyersanyag ktg.térítési díjai:

Tízórai: 61.-Ft

Ebéd: 217.-Ft

Uzsonna: 61.-Ft

Összesen: 339.-Ft

Az elmúlt 8 éves időszakban az étkeztetési díjbevételek vonatkozásában annak ellenére nem történt emelés, hogy az élelmezési alapanyagok ára jelentősen nőtt.

Az elmúlt időszak inflációs hatásait csak kis mértékben ellensúlyozta a közfoglalkoztatás területén előállított – főként idényjellegű – és általunk térítésmentesen átvett zöldségfélék mennyisége és köre.

Az élelmezési alapanyagok vonatkozásában a költségek zömét ugyanis a hús, hentesáru, pékáru, szárazáru adja.

A 2014. évben a Kft. tevékenységi köréből kikerült az ivóvíz szolgáltatás, mint a fő tevékenységi kör, mely jelentős jövedelmet biztosított. Ebből tudtuk pótolni az étkeztetés területén jelentkező veszteséget, mely értéke2013-ban is elérte a 900ezer forintot. A korábbi időszakból elmaradt vízdíj hátralékból már csak olyan mértékű megtérülés várható, mely csak minimális mértékben tudja ellensúlyozni a 2014. évre prognosztizált veszteségünket. Ez 2014. december végére elérheti az 2,5 millió forintot.

A régió több településével összehasonlítva elmondható, hogy alatta van a Kft. díjtétele a többi település díjtételeinél.

 A napi étkeztetés vonatkozásában az engedélyezett adagszám már nem növelhető, ezért a fajlagos költségek csökkentése nem lehetséges. A jelenlegi alkalmazotti létszám a napi zavartalan szolgáltatása mellett nem csökkenthető. A dolgozók éves szabadságának kiadása így is komoly nehézségeket okoz.

 A konyha jelenlegi műszaki-technikai felszereltsége mellett a rezsiköltség részeként jelentkező közüzemi díjak (víz, gáz, villany, telefon, irodaszer, dugulás elhárítás, nyomtatványok, időszakos orvosi vizsgálatok) szintje sem csökken. A „rezsicsökkentés” hatása csak a lakosságra vonatkozik, a Kft. működését nem segítette. Az ételszállító autónk is elhasználódott a rossz minőségű utakon való közlekedéstől, sokszor javíttatni kell, ez is növeli a kiadásainkat.

 2.

 Álláspontunk szerint a továbbiakban már nem tartható az a tulajdonosi szemlélet (a KÉBSZ Kft. 100%-os Önkormányzati tulajdonban), mely szerint ameddig csak lehetséges, tartsuk teljesen leszorítottan a közétkeztetés díjtételeit, mert más nyereséges ágazatból kipótoljuk a konyha vesztségét. Nincs már ilyen ágazatunk.

 A tényszerűséghez az is hozzátartozik, hogy a konyhai dolgozókat érintően 8 éve nem volt béremelés. Sajnos béren kívüli juttatásokban sem tudtunk részesíteni ad dolgozóinkat. Ez azért okoz bizonyos szintű feszültséget a napi feladatellátásban is.

**Tisztelt Képviselő-testület!**

 A felsorolt részletes indoklás alapján tisztelettel kérem Önöket, hogy 2015. január 1-től az óvodai és az iskolai étkeztetés területén minimum 5%-os nettó nyersanyag térítési díjemelést szíveskedjenek jóváhagyni változatlan rezsiköltség szint (60%) mellett. Kérem továbbá a Tisztelt Képviselő-testülettől, hogy 2015-ben év közben tekintsük át a KÉBSZ Kft-én belül a konyha működésének eredményeit az emelt díjtételek hatására tekintettel, ugyanis várhatóan az árváltozások pénzügyi kihatása sem fogja megfelelő mértékben ellensúlyozni a korábbi években elmaradt inflációt követő díjtételek emelését. Ebben az esetben elkerülhetetlen egy un. közvetlen árkiegészítő jellegű kiegészítő támogatás az Önkormányzat részéről annak érdekében, hogy legalább nullszaldós legyen az éves működés.

 Természetesen tervezzük 2015. év elejétől a vendégétkeztetés díjtételeinek emelését is 10%-os mértékben. Sajnos ezen a területen is nagy figyelmet kell fordítani a díjtétel emelés mértékére, mert egy bizonyos szint felett csökkenhet az igénylők száma, ami további ronthatja a fajlagos költségszintet.

Csanytelek, 2014. december 10.

 Tisztelettel: Ambrus László

 ügyvezető